**FROGNbarnehagen**

* **Et godt sted å være**



**Heer Grendehus barnehage**

**Årsplan 2020-2021**

Fastsatt av samarbeidsutvalget 20.05.2020

**INNHOLD**

[Velkommen til Heer Grendehus barnehage 3](#_Toc36728514)

[Heer Grendehus barnehage 2020-2021 4](#_Toc36728515)

[Barnehagens formål og samfunnsmandat 6](#_Toc36728516)

[Styringsdokumenter 8](#_Toc36728517)

[Verdier 8](#_Toc36728518)

[Barns trivsel – vårt ansvar 10](#_Toc36728519)

[Mat og måltider i barnehagen 11](#_Toc36728520)

[Samarbeid barnehage – hjem 12](#_Toc36728521)

[Barnehagens innhold og pedagogisk kvalitet 14](#_Toc36728523)

[FROGNbarnehagens satsningsområder for 2020/2021 14](#_Toc36728524)

[En lærende organisasjon 17](#_Toc36728525)

[Trygghet og omsorg 18](#_Toc36728526)

[Lek, læring og danning 18](#_Toc36728527)

[Barns medvirkning 19](#_Toc36728528)

[Et inkluderende leke- og læringsmiljø 19](#_Toc36728529)

[Kalender 21](#_Toc36728530)

# Velkommen til Heer Grendehus barnehage

Vi er en privat to-avdelings barnehage med tjuesju barn og åtte ansatte, inkludert styrer.

Barnehagen er foreldreeiet med eierstyre som høyeste organ. Vi ligger i et etablert turområde med de beste muligheter for fysisk utfoldelse. Her er det skog på alle kanter, fotballbane, treningsapparater, oppbygde gapahuker og bålplasser. Barnehagen disponerer selv en naturbase oppbygget på dugnad av foreldrene. Her får barna utfolde seg fritt, klatre i trær, balansere og huske. Her er det bålplass og langbord og barna kan delta i matlaging på bål. Om vinteren bruker vi lysløypa og går på ski i aldersinndelte grupper. Fotballbanen er også i umiddelbar nærhet og brukes til idrettsaktiviteter og sykling.

De siste to årene har vi jobbet med planer og søknader om å få bygge ny barnehage. I nye lokaler vil vi realisere drømmen om en barnehage med fysisk aktivitet som identitet og ivareta våre verdier og holdninger til naturen.

Her hos oss legger vi stor vekt på å skape gode hverdager for barna der trygghet, fellesskap, omsorg og det å bry seg om hverandre står sentralt.

Heer Grendehus barnehage skal være et godt sted å være for både store og små. Vi ønsker at barna skal få lærerike, gode positive opplevelser i naturen uansett årstid. Vi er en barnehage der barna får leke, utforske og lære i et trygt miljø.

Vi ønsker dere alle velkommen til et nytt år der lek, samarbeid, utforskning, undring, glede og latter står i fokus.

Les mer om barnehagen på vår hjemmeside[**www.heergrendehus.no**](http://www.heergrendehus.no)

Hilsen Kari (styrer)



### Heer Grendehus barnehage 2020-2021

Denne årsplanen skal gi et innblikk i hvordan barnehagen vil jobbe det neste året og hva vi vil ha fokus på i vårt arbeid for at barna skal trives, lære og utvikle seg.

Visjonen vår er «sammen gjør vi hverandre gode»

Visjonen favner de fleste mellommenneskelige relasjoner og vårt syn på samarbeid. Vi i FROGNbarnehagen samarbeider på tvers av kommunal og privat barnehage med kompetansedeling og pedagogisk utvikling.

Innad i barnehagen har vi fokus på å være en påkoblet lagspiller. Dette gjelder både for liten og stor. Å se hverandre og bli møtt med anerkjennende grunnholdning. Barna ser på hvordan vi behandler hverandre, og måten vi snakker til hverandre på. Dette være seg verbal eller nonverbal kommunikasjon.

Et av våre fagfokus og satsningsområde vil være realfag, noe vi også jobbet med forrige barnehageår.

Vi har en stabil personalgruppe, der de fleste har vært i barnehagen i mange år. Vi har også faste dyktige vikarer vi bruker ved behov.



Adresse: Heer Grendehuset barnehage

Oberst Eriksens vei 39

1445 Drøbak

Telefon: 0047 64 93 20 67

Mail: [barnehagen@grendehuset.net](mailto:barnehagen@grendehuset.net)

Hjemmeside: [www.heergrendehus.barnehage.no](http://www.heergrendehus.barnehage.no)

Styrer/daglig leder: Kari Ostad

Styreleder: Andreas Nilsen

De ansatte:

**Avdeling Skogmus**

Kirsty (fagarbeider) Hege (fagarbeider) Karolina (assistent) Tonje (ped.leder)

**Avdeling Revehiet**

Helene (fagarbeider) Unni (assistent) Karolina (assistent) Cathrine (ped.leder)

**Styrer og vikarer**

Et bilde som inneholder person, innendørs, vegg, sitter

Automatisk generert beskrivelse  

Kari (styrer) Tina (vikar) Anna (vikar)

# Barnehagens formål og samfunnsmandat

Barnehagens formål er nedfelt i barnehagelovens §1, og sier at barnehagen skal arbeide i nært samarbeid med barnas hjem for å ivareta barnas behov for omsorg og lek, fremme læring og danning. Formålsparagrafen innebærer at barnehagen skal legge til rette for barnas allsidige utvikling, fremme trivsel, læring og utvikling. Barnehagen skal legge vekt på å fremme livsmestring, bidra til god helse og følelsen av egenverdi hos barnet. Alle handlinger og avgjørelser som berører barnet, skal ha barnets beste som grunnleggende hensyn, jamfør grunnloven § 104 og barnekonvensjonen art.3 nr. 1. Dette er et overordnet prinsipp som gjelder for all barnehagevirksomhet. Barn skal møtes som individer, og barnehagen skal ha respekt for barnets opplevelsesverden.

Barndommen skal leves og nytes, og barna må gis rom til å gjøre egne erfaringer som ruster dem til livet. Grunnlaget for å kunne delta i et demokratisk fellesskap, skjer i samspill og lek med andre barn og voksne. Barn må få hjelp til å forstå seg selv, tro på egne ressurser og sakte men sikkert ta ansvar for eget liv. Dette forutsetter kjærlige, nære respektfulle voksne som tørr å ta lederansvaret.

Barnehagen skal være et godt sted å være for barn, foreldre og ansatte. Verdiene til Frogn kommune – respekt, raushet, engasjement, og profesjonell skal gå som en rød tråd i barnehagens arbeid. Barn, foreldre og ansatte skal oppleve gode relasjoner, og et godt samarbeid. Samhandling og lagspill er årets hovedfokus. Samhandling skal foregå i hele organisasjonen, og er Frogn kommunes arbeidsstrategi. I lagspill er hver eneste spiller like viktig, og slik er det på arbeidsplassen og i teamene også. Vi er gjensidig avhengig av hverandre for å nå målene. Det krever tillit, og det krever at vi heier på hverandre.



# Styringsdokumenter

Barnehageloven definerer formål, innhold og inneholder alle juridiske rettsregler som barnehagene styrer etter. Rammeplan for barnehagen er en forskrift til denne loven, og gir en utfyllende beskrivelse av krav til barnehagens innhold. I tillegg til lovverkene har Frogn kommune overordnede planer som gjelder for kommunens tjenester. For å illustrere årsplanens plassering og relasjonen mellom styringsdokumentene våre har vi valgt å lage en modell.

Barnehage

Enhet for barnehager

Frogn kommune

Nasjonalt nivå

# Verdier

Frogn kommunes verdier

|  |  |  |  |
| --- | --- | --- | --- |
| **Respekt** | **Engasjement** | **Profesjonell** | **Raushet** |
| Møte presis og forberedt | Vise begeistring | Tåle å stå i det | Å ville vel |
| Høre/lytte til det som sies | Stille spørsmål for å forstå | Være gode samhandlingsaktører | Tåle ulikhet |
| Levere til frister | Samskaping/ vi skaper sammen | Benytte kompetanse på tvers for å løse oppgavene våre | Bidra til at andre når sine mål |
| Framsnakke og snakke med | Dele kunnskap og erfaringer | Forbedre arbeidet kontinuerlig | Gjør hverandre/andre gode |
| ​ | Jakte på de beste løsningene | Holde seg faglig oppdatert | Gi/ta konstruktiv kritikk (spille djevelens advokat) |

Alle barnehagene i Frogn har en felles visjon om at barnehagen skal være «ET GODT STED Å VÆRE», og alt arbeid i barnehagen skal bygge på Frogn kommunes verdier. Samhandling med innbyggerne våre er viktig for oss og innebærer en grunnleggende tro på at alle mennesker har rett til, ønsker og evner å ta ansvar for eget liv.

Samhandling



I Frogn kommune betyr samhandling:

* Vi jobber sammen med innbyggeren skulder til skulder mot samme mål.
* Vi skaper løsninger sammen og deler ansvar for gjennomføring.
* Det er likeverdige relasjoner mellom personene som samhandler.

Slik gjør vi det:

* Vi klargjør oppgaven- hvem er involvert?
* Vi samhandler når oppgaven krever ulike kompetanser for å bli løst.
* Vi har gode strukturer som gjør oss i stand til å løse oppgavene.
* Vi må ha nødvendig kunnskap om egen organisasjon.
* Vi legger verdiplakaten til grunn for arbeidet.

I vår barnehage betyr samhandling:

* De ansatte i barnehagen er varme, omsorgsfulle voksne som ser, bekrefter og anerkjenner alle. På den måten er vi en betydelig faktor i det enkelte barnets sosiale læring i samhandling med andre barn.
* I samhandling med hverandre, våre brukere, kommunen og øvrige, jobber vi for de beste oppvekstsvilkår for kommunens barn.
* Vi samhandler med forskjellige faggrupper og løser utfordringene sammen.
* Det er likeverdige relasjoner mellom personene som samhandler.

Slik gjør vi det i vår barnehage:

* Vi er påkoblede lagspillere.
* Vi samhandler om tidlig innsats med tverrfaglig team for å forebygge og håndtere barn i risiko.
* Vi samhandler med andre barnehager om kompetanseheving, har idéutveksling og har felles aktiviteter.

# Barns trivsel – vårt ansvar

Ny i barnehagen

Slik vil vi motta barnet ditt i barnehagen vår:

Vi møter barn og foreldre med varme og respekt, og inviterer dere til å bli kjent med oss og barnehagen i god tid før første dag. Vi gir dere tett oppfølging den første tiden, med fokus på at barnet opplever å høre til, og føler seg trygg nok til å leke, utforske og lære. Vi er også opptatt av at dere som foreldre føler dere trygge på at barna er godt ivaretatt hos oss i barnehagen før dere drar.

For barna i barnehagen vår betyr det at de:

* Besøker barnehagen (flere ganger) før første dag
* Blir kjent med barnehagens lokaler
* Har deltatt i lekegrupper inne og ute

Overganger innad i barnehagen

Slik vil vi legge til rette for at barn og foresatte får tid og rom til å bli kjent med barna og personalet når de bytter barnegruppe:

I vår barnehage har vi et tett samarbeid på tvers av avdelingene. Vi starter dagen med felles frokost, og spiser også lunsj sammen flere dager i uken. På våren, sommeren og på høsten er vi mye sammen ute. Barnehagen har en slik utforming at barna ser og samhandler med alle de voksne i barnehagen i løpet av dagen. Dette gjøre at overgangen til ny avdeling ikke blir så stor.

Overgang barnehage – SFO/ skole

Barn skal ha et sammenhengende læringsløp fra barnehage til SFO og skole. Et samarbeid mellom barnehagen og SFO/ skolen er derfor viktig. Frogn kommune har utarbeidet rutiner for dette samarbeidet, samt en plan for innholdet barnas siste år i barnehagen. Både foreldre og barn deltar i arbeidet for å skape en trygg og god overgang. Barnehagen sender i samråd med foresatte et overføringsskjema til SFO/ skole der også barnet har fått bidra med informasjon.

Slik forbereder vår barnehage overgangen til skole for det enkelte barn:

I samarbeid med foreldre og skolen legger vi til rette for en trygg og god overgang til skolen. Barna skal få glede seg til å begynne på skolen, og oppleve at de har erfaringer, kunnskaper og ferdigheter som gir dem et godt grunnlag for resten av utdanningsløpet.

**For barna i barnehagen vår betyr dette:**

* Alle skolestartere er med i førskolegruppa
* Alle får besøke den skolen de skal begynne på
* Vi har fokus på selvstendighet og ta vare på seg selv
* Vi har enkel trafikkopplæring

Heer Grendehus barnehage samarbeider med Bilitt- og Heer barnehage om to besøksdager i barnehagenes regi (dette er utenom det skolen inviterer til). De tre barnehagene har utarbeidet en didaktisk plan for disse dagene, og den ser slik ut:

**Mål:**

* Samle skolestarterne som sogner til Heer skolekrets fra alle barnehagene i Frogn (priv+komm) til to dager på Heer skole.
* Gjennom erfaring og opplevelse, bli kjent med skolens lokaler sammen med barn fra andre barnehager som skal starte på Heer skole.
* Gjennom erfaring og opplevelse, bli kjent med skolens uteområder sammen med barn fra andre barnehager som skal starte på Heer skole.
* Leke, orientere seg og få en viss oversikt over lokaler og uteområder – slik at barnets overgang fra barnehage til skole blir mer forutsigbar og trygg.
* Ha det gøy sammen med fremtidige medelever.
* Skape forutsetninger for trygghet for det enkelte barn gjennom å vite hvor toaletter, knagger til klær osv er. Barna møter rektor dersom denne har mulighet å hilse på.

# Mat og måltider i barnehagen

Maten barna spiser i barnehagen utgjør en stor del av barnas totale kosthold, faktisk inntar barn rundt 3000 måltider i barnehagen i løpet av barnehagetiden. Vi vet at god læring krever riktig næring.

Hos oss tilbyr vi:

Frokost mellom kl. 7.00 og kl. 8.30

Brødmat og knekkebrød med diverse pålegg og grønsaker

Havregrøt med kanel, sukker og smør to dager i uken

Melk eller vann å drikke

Fruktmåltid kl. 9.30

Frukt, bær og grønt

Vann å drikke fra egen vannflaske

Lunsj kl. 11.30

Matpakke hjemmefra en dag i uken

Varmmat levert fra «Mat for minsten» tre dager i uken

Brødmat og knekkebrød med diverse pålegg en dag i uken

Vann å drikke

Ettermiddagsmat kl. 14.00

Brødmat og knekkebrød med diverse pålegg

Yoghurt med fullkorn Cheerios til de minste to dager i uken

Vann å drikke

# Samarbeid barnehage – hjem

Et godt samarbeid mellom foresatte og barnehagen er viktig for kvaliteten i barnehagen – når foresatte er trygge på at barna har det godt i barnehagen vil det ha en positiv innvirkning på barnets opplevelse av barnehagedagen. Barnets beste skal stå i fokus for samarbeidet, og barnehagen skal samarbeide med foresatte både individuelt og som gruppe. Vi etterstreber en åpen og tillitsfull dialog. Foreldre skal ha mulighet til innflytelse gjennom daglig dialog, samarbeidsutvalg, foreldreråd, foreldremøter og foreldresamtaler.

Foreldresamtaler

Samarbeid om hvert enkelt barn skjer i de daglige møtene i bringe- og hentesituasjoner, og i planlagte samtaler. Barnets trivsel, læring og utvikling, hjemme og i barnehagen, er fokus i samtalene. Barnehagen tilbyr foreldresamtaler to ganger i året, oppstartsamtaler for nye barn, og ellers ved behov. Foresatte kan også be om tid til samtale.

Foreldremøter

Foreldremøter skal være en arena for både informasjon og dialog.

I vår barnehage innkaller vi til to faste foreldremøter i året. Ett møte på høsten, i forbindelse med oppstart, og et på våren. Foreldremøtene inneholder informasjon, kurs, dialogkafé (utveksling av erfaringer) alt ettersom hvilke behov som ligger til grunn. Det kan også innkalles til ekstraordinære foreldremøter hvis styret har noe de må ta opp eller hvis barnehagen har konkrete temaer de ønsker å diskutere.

Årsmøte legges i forbindelse med et av foreldremøtene. Her forventes det at alle er representert da det er en foreldreeiet barnehage.

Uformelle arenaer

I tillegg til de formelle arenaer som foreldremøter og samtaler har vi lange tradisjoner med

* foreldrefrokost 1 gang i uken
* påskegrilling
* sommerfest
* høstsuppe
* foreldrekaffe/servering på Luciaarrangement

Foreldreundersøkelsen 2019

I november hvert år inviteres alle foresatte til å svare på foreldreundersøkelsen. Her har foresatte mulighet til å gi en tilbakemelding på barnehagetilbudet vårt og samarbeidet mellom hjem og barnehage. Formålet med barnehageundersøkelsen er å gi barnehagene og barnehageeier informasjon de kan bruke for å utvikle barnehagetilbudet. Vi ønsker oss høy svarprosent på undersøkelsen, og de siste årene har vi hatt høy skåringsprosent på fornøydhet.

Foreldrerådet og samarbeidsutvalget (SU)

Foreldrerådet består av alle foresatte med barn i barnehagen. Foreldrerådet skal fremme foresattes felles interesser og bidra til at samarbeidet mellom barnehagen og foresatte fremmer et godt barnehagemiljø. Foreldrerådet kan selv avgjøre om de ønsker å opprette et arbeidsutvalg (FAU). Barnehagen skal ha et samarbeidsutvalg (SU) bestående av representanter fra barnehagen og foreldrerådet. Samarbeidsutvalget skal fungere som et rådgivende, kontaktskapende og samordnende organ for barnehagen og foresatte. Samarbeidsutvalget fastsetter barnehagens årsplan.

Barnehagens samarbeidsplattformer

**Kidplan**

Kidplan er en app der foreldrene får løpende informasjon om barnehagen. Her legger vi ut viktig informasjon, og dere vil få påminnelser om dette. Her finner dere også periodeplaner, månedsplaner, månedsbrev og annen relevant informasjon. Foreldrene kan legge inn tillatelser og hente ut informasjon om eget barn. Påloggingsinformasjon og passord vil dere få i forbindelse med oppstart.

**Facebook**

Vi har opprettet en lukket gruppe på Facebook for foreldre og ansatte. Her legger vi i hovedsak ut bilder og korte filmsnutter fra barnehagens mange hverdagsøyeblikk. På denne måten kan foreldrene følge med og se noe av det barna har gjort i løpet av dagen.

Eksterne samarbeidspartnere

Barnehagen samarbeider også med pedagogisk psykologisk tjeneste (PPT), helsestasjon, skolen og barnevern, barne- og ungdomspsykiatri (BUP), og familietjenesten. Her kan barnehagen, som en hovedregel i samarbeid med hjemmet, søke hjelp når det er behov for det.

Taushetsplikt, politiattest, opplysningsplikt og meldeplikt

Alle som jobber i barnehagen er pålagt taushetsplikt og må skrive under på et taushetsløfte i forhold til informasjon vedrørende barn, de foresatte og personalet. Alle som jobber i barnehagen må legge fram gyldig politiattest. Barnehagen har en lovpålagt [opplysningsplikt til barnevernet](http://lovdata.no/lov/2005-06-17-64/§22) som gjelder forhold de blir kjent med der barns helse og utvikling står i fare. Meldeplikten setter taushetsplikten til side. Foreldre vil bli informert og involvert i henvisningssaker som gjelder deres barn. Unntak fra dette er dersom barnehagen er bekymret for om barn utsettes for vold og overgrep i hjemmet.

# 



# Barnehagens innhold og pedagogisk kvalitet

Barnehagen skal være et sted hvor barns behov for omsorg og lek blir ivaretatt og barndommens egenverdi anerkjennes. Vi skal bidra til at alle barn får en god barndom preget av trivsel, vennskap og lek.

### FROGNbarnehagens satsningsområder for 2020/2021

Vi er i gang med felles utviklingsarbeid for alle barnehagene i Frogn. Det overordnede målet er å samhandle om kvalitet slik at det blir best mulig å være barn i Frogns barnehager. Under paraplyen FROGNbarnehagen vil vi på tvers av kommunale og private barnehager samhandle for å fremme felles retning i arbeidet. I år jobber vi med lederutvikling for alle styrere og pedagogiske ledere. FROGNbarnehagen skal erstatte LORG og PROUD som har vært barnehagenes mål og strategi.

**FROGNbarnehagen** har følgende strategier:

**F- Fellesskap**

**R- Riktige prosesser**

**O- Orden**

**G -Godt lederskap**

**N-Nærvær**

Frogn modellen for tverrfaglig samarbeid

Tidlig innsats er et satsningsområde i Frogn kommune. Alle barnehagene samarbeider med enhet for psykososialt arbeid (EPA) for å etablere fora for samhandling og handlingskompetansen i alle enhetene. Målet er å tidligst mulig sikre hjelp og støtte til barn i sårbare situasjoner.

Satsingsområder

Barnehagen har følgende hovedsatsingsområder for neste barnehageår:

* Realfag
* Foreldresamarbeid
* Psykososialt miljø
* Bærekraftig utvikling
* FROGNbarnehagen

**REALFAG**Realfag i barnehagen blir favnet av fagområdene «Antall, rom og form» og «Natur, miljø og teknikk».

Forskningen i både matematikk og naturfag legger stor vekt på at læring i barnehagen (eller for barn i barnehagealder) bør innrettes som utforskende læring. Grunnlaget for den utforskende arbeidsmetodikken skal være det barn vet og ønsker å vite, barnas nysgjerrighet og undring.

**PSYKOSOSIALT MILJØ**  
I Heer Grendehus barnehage har vi stort søkelys på forebyggende arbeid mot mobbing og utestengning.

Mobbing blir definert ulikt, men noen av trekkene i ulike definisjoner er at

* Det dreier seg om negative fysiske eller psykiske handlinger begått av en eller flere mot en annen
* Den som blir utsatt for erting, plaging eller utestenging er lett tilgjengelig som del av et felleskap han eller hun ikke har valgt selv
* Det er ubalanse i maktforholdet slik at det er vanskelig å forsvare seg
* Handlingene må ha en viss hyppighet og foregå over tid
* Handlingene er planlagte eller ondsinnet

Barnehagene skal ha et forebyggende perspektiv på mobbing, krenkelser, trakassering og diskriminering. Med det menes at barna skal få mulighet å utvikle egen evne til å ta vare på seg selv og andre.

**HJERTEPROGRAMMET**   
Hjerteprogrammet er et konkret og praktisk opplegg om sosial kompetanse, samlet i en koffert, og laget for å passe rett inn i barnehagens planer og arbeid.

Den voksne tar ansvar og leser barns atferd, er varm, tilstedeværende og tydelig. Vi anerkjenner barns sårbarhet og følelser, og deres behov for å høre til i fellesskapet. Alle barn skal være inkludert og føle seg som en verdifull bidragsyter i fellesskapet.

**For barna i barnehagen vår betyr dette at:**

* Alle skal minst ha en god venn
* Vi har vennskap som tema hele året
* De lærer å respektere ulikheter og andres behov
* Personalet legger til rette for trygghet og trivsel.

**TRIVSELSPATRULJEN**  
Trivselspatruljen i barnehagen skal

* gi økt og mer variert lek i inne- og utetiden
* bygge vennskap
* hindre konflikter
* gi inkluderende, vennlige og respektfulle barn
* øke barnas lekekompetanse

Trivselsprogrammet drives etter en nettverksmodell. Barnehager i geografisk nærhet er i samme nettverk. Nettverket får blant annet to årlige møter med faglig påfyll, erfaringsutveksling og innføring i spennende leker og aktiviteter.

Felles for FROGNbarnehagen er «Akka Bakka Topp Stopp – plan for godt psykososialt miljø i Frogn barnehagene». Planen er bygget opp i tre deler (tiltakspyramiden – Walker, Calvin & Ramsey 1995):

1. Forebyggende arbeid rettet mot alle barn. Grønt nivå.

2. Målrettet forebygging for noen barn. Gult nivå.

3. Tiltak rettet mot noen få barn. Rødt nivå.

Planen har som mål at alle voksne tar ansvar for trivsel, slik at barna opplever seg gode nok og føler seg inkludert i et godt utviklings- og læringsmiljø, og at færrest mulig barn havner på rødt nivå.

**BÆREKRAFTIG UTVIKLING-GRØNT FLAGG BARNEHAGE**  
Barna i Heer Grendehus barnehage får kunnskap om og erfaring med aktiviteter som har positiv innvirkning på et miljøvennlig samfunn. Vi er opptatt av at vi ikke skal kaste mat, og at vi reduserer bruk av miljøfarlige plastprodukter.

**For barna i barnehagen vår betyr dette at:**


* Vi reduserer barnehagens bruk av miljøskadelige plastprodukter. Det gjør vi ved å bytte ut plastposer til våte/skitne klær med tøyposer.
* Vi reduserer barnehagens matsvinn ved bevisste voksne og ved å lære barna at vi ikke kaster mat
* De lærer å sortere avfall
* Vi rydder opp etter oss i naturen
* Vi tar med den søppel vi finner i nærmiljøet
* De lærer om nedbrytningstiden på diverse søppel
* Vi har prosjekter som omhandler gjenvinning, omgjøre søppel til kunstverk osv
* Vi jobber aktivt for å bli Grønt Flagg barnehage.

Gjennom 7 kriterier og en tematisk tilnærming til miljøarbeidet bidrar Grønt Flagg programmet til at tusenvis av barn og unge i Norge og millioner over hele verden vokser opp med mer kunnskap, forståelse og erfaringer knyttet til hvordan vi skal takle miljøutfordringene verden nå står ovenfor.

Grønt Flaggs største prestasjon er uten tvil at det bidrar til å utvikle en ny generasjon bærekraftig tenkende, miljøbevisste mennesker.

Tegn til tale

Vi bruker tegn til tale i barnehagen. Bruk av tegn er en støtte i språkutviklingen. Tegn gjør det lettere for barn som ikke er så sterke i talespråket å gjøre seg forstått. Vi har en samlingsstund hver dag der vi bruker tegn. Barna lærer også tegn til forskjellige tema vi jobber med og tegn til hverdagssituasjoner.



### En lærende organisasjon

Årsplan skal vise hvordan barnehagen arbeider for å sikre progresjon i arbeidet med omsorg, lek, læring og danning. For oss innebærer progresjon i arbeidet at vi må arbeide som en lærende organisasjon, og vi vil derfor knytte progresjon til hvordan vi planlegger, vurderer, lærer av og justerer praksis.

Barnehagens arbeid skal være planlagt og basert på observasjon, dokumentasjon, refleksjon, systematisk vurdering og samtaler med barn og foresatte. Gjennom kontinuerlig vurdering av det pedagogiske arbeidet skal barnehagen sikre at alle barn får et tilbud som er i tråd med barnehageloven og rammeplanen. Personalets kompetanse er en forutsetning for et barnehagetilbud av god kvalitet. Progresjon innebærer at barnehagehverdagen må være tilrettelagt slik at alle barna skal kunne utvikle seg, lære og oppleve fremgang. For å fremme progresjon skal personalet tilrettelegge gjennom valg av pedagogisk innhold, arbeidsmåter, leker, materialer og utforming av fysisk miljø. Gjennom undring, utforsking og skapende aktiviteter skal barna utvikle kunnskaper og ferdigheter innenfor alle fagområder.

Slik vil vår barnehage jobbe med vurdering og progresjon:

Når vår barnehage jobber med vurdering av det pedagogiske arbeidet tas det utgangspunkt i punktene for egenvurdering som skisseres under hvert tema i det videre. Disse punktene skal brukes i barnehagens vurderingsarbeid og i tillegg sikre progresjon.

* Observasjoner
* Evaluere egen praksis
* Tilrettelegger progresjon ut ifra barnets forutsetninger
* Evaluere alle planer
* Dokumentere med bilder
* Avdelingsmøter og personalmøter

### Trygghet og omsorg

For barnehagen er det en primæroppgave å gi barna omsorg og nærhet. Det er en sammenheng mellom hvordan barnet oppfattes av sine omsorgspersoner og hvilken omsorg det får. Omsorg er en forutsetning for at barna opplever trygghet. Trygghet og omsorg henger sammen, og danner grunnlaget for lek, læring trivsel, og utvikling.

For å skape trygghet og en god selvfølelse hos barna er det viktig å skape nære og trygge relasjoner til de voksne og til de andre barna på avdelingen. Dette begynner vi å jobbe med før barna har begynt i barnehagen med besøksdager og oppstartsamtaler med foreldrene. Vi ser hvert enkelt barn og deres behov, enten det vil ha mye oppmerksomhet eller lite. Vi nærmer oss barna i deres eget tempo. Vi veileder barna og hjelper til å sette ord på de følelsene de måtte ha, så de lettere kan arbeide med egen selvregulering. Med god selvregulering vil det være lettere for barn og skape gode sosiale relasjoner, og forskning viser at de barna som har god evne til selvregulering også vil gjøre det bedre på skolen og senere i livet.

Punkter for egenvurdering

For å fremme progresjon i det pedagogiske arbeidet har vi valgt følgende punkter for egenvurdering av praksis:

* Vi observerer hverandre i samspill med barn
* Vi møter og anerkjenner barns følelser, ønsker og behov
* Vi veileder barna og hjelper til å sette ord på følelser de har
* Vi gjennomfører barnesamtaler
* Vi sørger for at barna gis en oversikt over sin dag (eks. dagtavle)
* Vi legger til rette for gode rutiner og struktur

### Lek, læring og danning

Lek, læring og danning skal sees i sammenheng, og barnehagen skal legge til rette for læringsfellesskap der barna skal få bidra i egen og andres læring. Læring og danning skjer på ulike arenaer gjennom hele livet. I barnehagen er lek og samspill viktige læringsarenaer. Barnehagen skal legge til rette for barns læring i planlagte og spontane situasjoner, og tilby alle barn et rikt, variert, stimulerende og utfordrende læringsmiljø hvor barnets medvirkning er i fokus. Barnas nysgjerrighet, undring og interesse skal møtes av interesserte voksne. Danning er et sentralt begrep i det norske utdanningsløpet, fra barnehage gjennom skolegang. Danning er ikke et entydig begrep, men handler om å ruste barnet til å mestre livet. Danning dreier seg om å utvikle evnen til å tenke selv, reflektere og ta ulike perspektiver og være en medskaper i felleskapet.

Leken er grunnleggende når barnet skal formes som menneske. Leken styres av barnas egen virkelighet der prosessen er det viktigste. I denne prosessen øker barnets forståelse av ulike verdier og normer. De får erfaringer med og får testet ut hvordan løse konflikter og de lærer seg det sosiale samspillet.  De kan leke det de har opplevd, skape nye ideer og utforske dem og prøve det ut i roller. Leken er lystbetont og indre motivert, leken har egenverdi – å leke er målet i seg selv.

I vår barnehage skal barna oppleve et stimulerende miljø som fremmer trivsel, læring og utvikling, og støtter opp om deres lyst til å leke, utforske, lære og mestre. Dette skal blant annet komme til utrykk i arbeid med rammeplanens fagområder. Fagområdene gjenspeiler områder som har interesse og egenverdi for barn i barnehagealder. Fagområdene skal sees i sammenheng, og være en gjennomgående del av barnehagehverdagen.

Fagområdene er:

* kommunikasjon, språk og tekst
* kropp, bevegelse, mat og helse
* kunst, kultur og kreativitet
* natur, miljø og teknologi
* antall, rom og form
* etikk, religion og filosofi
* nærmiljø og samfunn

Punkter for egenvurdering

For å fremme progresjon i det pedagogiske arbeidet har vi valgt følgende punkter for egenvurdering av praksis:

* vi observerer enkeltbarn og barnegruppen
* vi evaluerer og reflekterer underveis
* vi tilpasser planer til barnegruppen og enkeltbarn
* vi deler oss i smågrupper
* vi tilrettelegger for lek og skjerming av lek
* vi engasjerer oss og følger barnas initiativ for å støtte opp under kreativiteten
* vi dokumenterer med blant annet bilder

### Barns medvirkning

Barn har rett til å erfare at deres stemme blir tatt på alvor. Barns medvirkning handler om mer enn å være med på å bestemme. Det handler om barnets rett til å få støtte til å uttrykke seg, og bli synlig og være betydelig i sosiale sammenhenger. I tråd med vårt barnesyn handler det om å være lydhør for barnets mange ulike måter å uttrykke seg på, ikke bare verbalt. Vi lytter og lar oss inspirere av barnas nysgjerrighet. Vi holder liv i barnas spørsmål, studerer hvordan barna søker svar og utfordrer barnas tanker.

Punkter for egenvurdering

For å fremme progresjon i det pedagogiske arbeidet har vi valgt følgende punkter for egenvurdering av praksis:

* Vi lytter til barna
* Vi tar barna på alvor
* Barna er med på å påvirke sin egen hverdag
* Deres stemme blir tatt med i planleggings- og evalueringsarbeidet
* Vi observerer og samtaler med barna
* Vi utarbeider tiltaksplaner
* Vi tilrettelegger med leker ut fra barnas innspill og interesser

### Et inkluderende leke- og læringsmiljø

Barnehagen skal ha en helsefremmende og forebyggende funksjon og bidra til å utjevne sosiale forskjeller. En god fysisk og psykisk helse er grunnlaget for livsmestring. Vår barnehage skal være et trygt og inkluderende leke og læringsmiljø, og legge til rette for at alle barn opplever å ha en betydningsfull plass i felleskapet. Vi skal være et sted som fremmer livsglede, humor, undring, medopplevelser og sunne helsevaner.

Mennesket har behov for nære og trygge relasjoner, og trygghet gir barn muligheter til å utforske omverden. Å være deltaker i lek og få venner er avgjørende for barns selvfølelse, trivsel og meningsskaping. Å være venner betyr å bli godtatt og verdsatt for den en er. Selvfølelse handler om hvordan vi ser på oss selv, og hvor mye vi føler at vi er verdt. Barn som kjenner sine styrker og svakheter, og føler godt om seg selv, ser ut til å enklere håndtere konflikter og motstå negativ påvirkning. En god selvfølelse er viktig for å bli et selvstendig menneske, som tør å stole på seg selv og tar gode valg - både for seg selv og andre.

Det er de voksnes ansvar, både i barnehagen og hjemme, å legge til rette for at barna utvikler gode sosiale ferdigheter, og bidra til at de får positive vennerelasjoner. Dette er med på å forebygge mobbeadferd. Alle voksne må være gode rollemodeller.

Punkter for egenvurdering

For å fremme progresjon i det pedagogiske arbeidet har vi valgt følgende punkter for egenvurdering av praksis:

* Vi deltar aktivt i leken, ved behov, for å støtte og tilrettelegge for alle
* Vi verner om leken som egenverdi
* Alle skal ha minst en venn
* Hjerteprogrammet
* Vi bruker observasjon for å kartlegge relasjoner og samspill i barnegruppene for å sikre at alle har noen å leke med
* Vi samtaler med barna og er nysgjerrige på barnas opplevelser i barnehagen



|  |  |  |
| --- | --- | --- |
| Kalender Oversikt over viktige aktiviteter og kulturbegivenheter dette året. | | |
| MÅNED | DATO | HVA SKJER? |
| August | 13. – 14.08 | Planleggingsdager. Barnehagen er stengt |
| August |  | Vangen leirskole for førskolebarna |
| September |  | Foreldremøte |
| September |  | Høstdugnad i barnehagen |
| Oktober | 08.10.20 | Høstsuppe 15-16:30 |
| Oktober | 24.10.20 | FN-dagen |
| November |  | Planleggingsdag |
| Desember | 11.12.20 | Lucia markering i barnehagen |
| Desember | 17.12.20 | Nissefest |
| Desember | 23.12.20-04.01.21 | Juleferie |
| Januar |  | Planleggingsdag. Barnehagen er stengt |
| Januar |  | Dialogkafé for foreldrene kl18 |
| Februar | 06.02.21 | Samefolkets dag |
| Februar | 12.02.21 | Karneval |
| Februar | 22.02.21- 28.02.21 | Skolens vinterferie (uke 8) |
| Mars | 01.03.21 | Frist for hovedopptaket (gjelder kun foresatte med nye barn som skal inn i barnehagen) |
|  |  | Barnehagedagen |
| Mars | 25.03.21 | Påskegrilling fra kl15 |
| Mars/April | 29.03.21 - 05.04.21 | Påskeferie. Barnehagen er stengt. |
| April |  | Foreldremøte og årsmøte kl18:00 |
| April |  | Dugnad i barnehagen 17-19:30 |
| Mai | 13.05.21 | Kristi himmelfartsdag.  Offentlig fridag. Barnehagen er stengt |
| Mai | 12.05.21 | 17. mai feiring i barnehagen |
| Mai | 17.05.21 | Norges grunnlovsdag (Barnehage Stengt) |
| Juni | 03.06.21 | Sommerfest (16.00-18.00) |
| Juli | Uke 28, 29, 30, | Barnehagen har feriestengt |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |